因讀黄魯直所與周法曹詩詩與字俱好以此寄之
作者：孔平仲
朝代：宋

paragraphs: 魯直之文如電坼霜開，魯直之書如雨行冰散。
駸駸步驟日加遠，與子三年不相見。
庭柯未長一尺圍，起視孤標插星漢。
昨朝誦子所作詩，使我自失長嗟嘆。
我衰力薄空辛勤，直欲爲子焚筆研。
此才不使重臺閣，四十青衫尚爲縣。
南山積雪玉倚空，高亭壓城天北風。
安得與子跨飛鴻，與我共哦清景中。
鏘金紆紫世不空，豪傑卓犖豈易逢。
願言與子長相從，四方上下爲雲龍。